L 173/84
HR
Službeni list Europske unije
30.6.2022.
6.
Nadalje, regionalnim potporama može se učinkovito promicati ili olakšati gospodarski razvoj potpomognutih područja samo ako se dodjeljuju kako bi se potaknula dodatna ulaganja ili gospodarska aktivnost na tim područjima.
U nekim vrlo ograničenim i jasno definiranim slučajevima prepreke s kojima se ta područja suočavaju u privlačenju ili održavanju gospodarske aktivnosti mogu biti toliko velike ili trajne da potpore za ulaganje možda neće biti dovoljne da se omogući razvoj tih područja.
U tom se slučaju regionalna potpora za ulaganje može dopuniti regionalnom operativnom potporom.
7.
Europska komisija („Komisija”) pokrenula je 2019.
evaluaciju okvira za regionalne potpore kako bi utvrdila jesu li smjernice za regionalne državne potpore i dalje primjerene svojoj svrsi.
Rezultati (8) su pokazali da pravila u načelu dobro funkcioniraju, ali su potrebna određena poboljšanja kako bi se uzela u obzir gospodarska kretanja.
Osim toga, Komisija pri procjeni učinka regionalnih potpora može uzeti u obzir „europski zeleni plan” (9), „novu industrijsku strategiju za Europu” (10) i „izgradnju digitalne budućnosti Europe” (11), zbog čega su potrebne određene izmjene pravila.
U tom se kontekstu trenutačno provodi revizija i drugih pravila o državnim potporama, a Komisija posebnu pozornost posvećuje području primjene pojedinih tematskih smjernica i mogućnostima kombiniranja različitih vrsta potpore za isto ulaganje.
Na primjer, potpora za početna ulaganja za nove ekološki prihvatljive tehnologije koje pridonose dekarbonizaciji proizvodnih procesa u industriji, uključujući energetski intenzivne grane industrije kao što je čelik, može se, ovisno o njihovim značajkama, ocijeniti na temelju pravila o državnim potporama za istraživanje, razvoj i inovacije ili za zaštitu okoliša i energiju.
Regionalne potpore mogu se kombinirati i s drugim vrstama potpore.
Na primjer, regionalne potpore mogu se u okviru određenog projekta ulaganja kombinirati s potporom u skladu s pravilima o državnim potporama za zaštitu okoliša i energiju ako se tim projektom istodobno olakšava razvoj potpomognutog područja i povećava razina zaštite okoliša tako da su ulaganje ili njegov dio prihvatljivi za potporu na temelju jednih i drugih tematskih pravila i usklađeni su s odredbama oba skupa pravila.
Na taj način države EGP-a mogu na optimalan način poticati ostvarivanje oba cilja i istodobno izbjeći pretjerane naknade.
[...] (12).
7.a ESA primjećuje da određeni instrumenti politike i zakonodavne odredbe na koje upućuje Komisija nisu uključeni u Sporazum o EGP-u.
Uvažavajući posebnu zakonodavnu situaciju država EFTA-e koje su članice EGP-a, a u cilju ujednačene primjene odredaba o državnim potporama i osiguranja jednakih uvjeta tržišnog natjecanja u cijelom EGP-u, ESA će za ocjenu spojivosti regionalnih potpora s funkcioniranjem Sporazuma o EGP-u ipak općenito primjenjivati iste referentne točke iz Smjernica Komisije *.
Ove Smjernice stoga uključuju upućivanja na zakonodavstvo Europske unije i dokumente o politikama sadržane u Smjernicama Komisije **.
To ne podrazumijeva da su države EFTA-e koje su članice EGP-a obvezne poštovati zakonodavstvo koje nije ugrađeno u Sporazum o EGP-u.
(8) Vidjeti radni dokument službi Komisije o rezultatima provjere primjerenosti od 30. listopada 2020. – SWD(2020) 257 final.
(9) Komunikacija Komisije Europskom parlamentu, Europskom vijeću, Vijeću, Europskom gospodarskom i socijalnom odboru i Odboru regija od 11. prosinca 2019. – COM(2019) 640 final.
(10) Komunikacija Komisije Europskom parlamentu, Europskom vijeću, Vijeću, Europskom gospodarskom i socijalnom odboru i Odboru regija od 10. ožujka 2020. – COM(2020) 102 final.
(11) Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija od 19. veljače 2020.
– COM(2020) 67 final.
(12) [...].
(*) Na temelju Prijedloga uredbe Europskog parlamenta i Vijeća o uspostavi Fonda za pravednu tranziciju – COM(2020) 22 final, Komisija je u svoje Smjernice uključila posebne odredbe kako bi se olakšala potpora u kontekstu Fonda za pravednu tranziciju („FPT”) u skladu s načelima kohezije.
Te odredbe nisu uključene u ove Smjernice jer u vrijeme njihova donošenja nije bilo dovoljno jasno kako će se FPT tretirati u kontekstu Sporazuma o EGP-u kako bi se mogli utvrditi uvjeti.
Ovisno o razvoju situacije, ESA može razmotriti reviziju ovih Smjernica s obzirom na ta i druga pitanja.
(**) Dio teksta ipak je izbrisan u odnosu na Smjernice Komisije.
To se odnosi na tekst u kojem se upućuje na pravne instrumente i odredbe koji nisu dio Sporazuma o EGP-u odnosno za koje Sporazum o EGP-u ne sadržava odgovarajuće instrumente i odredbe te tekst, kako je navedeno u prethodnoj bilješci, za koji u ovom trenutku još nisu jasne implikacije pravnog instrumenta u kontekstu Sporazuma o EGP-u.
Na mjestu izbrisanog teksta nalazi se oznaka [...].